C 498/2
DA
Den Europæiske Unions Tidende
30.12.2022
2. beklager, at formanden for Kommissionen i sin tale om Unionens tilstand hverken anerkendte de lokale og regionale myndigheders aktive og centrale rolle i håndteringen af disse udfordringer eller behovet for en højere grad af flerniveaustyring i EU's politikudformning og samhørighed som det overordnede mål for EU, sådan som det er fastlagt i Maastrichttraktaten, hvormed nærhedsprincippet blev indført og RU oprettet;
3. advarer om, at inflationen ikke rammer alle områder lige hårdt og indebærer en risiko for, at de eksisterende territoriale, sociale og økonomiske uligheder forværres.
De højere energi- og transportomkostninger har alvorligere konsekvenser for sårbare befolkningsgrupper.
Borgerne i lavindkomstregioner mærker prisstigningerne på basale varer og råvarer forholdsvist mere med en lurende risiko for fattigdom;
4. understreger betydningen af grænseoverskridende samarbejde for at uddybe Den Europæiske Union yderligere i social, økonomisk og administrativ henseende.
En tredjedel af EU's befolkning bor i grænseregioner, hvor større byer eller økonomiske centre ofte ligger på den anden side af grænsen.
Dette uudnyttede potentiale på områder som sundhedsvæsen, krisestyring, energiforsyning, mobilitet, uddannelse og arbejdskraft skal udnyttes bedre og fremmes særskilt;
5. opfordrer Den Europæiske Union til at støtte byer og regioner i EU og Ukraine og deres indsats for at håndtere de udfordringer, der er blevet udløst af krigen.
Genopbygningen af Ukraine er en nødvendighed, en moralsk pligt og en investering for Den Europæiske Union.
Processen skal foregå efter OECD's princip om bedre genopbygning (»Build back better«) og sikre bæredygtige, grønne og digitale tilgange til integreret territorial udvikling.
Såvel genopbygningen af Ukraine som eftervirkningerne af krigen og pandemien i EU vil kræve en klar omprioritering inden for den nuværende flerårige finansielle ramme.
Allerede i dag er den økonomiske situation i byer, regioner og EU's medlemslande spændt.
Genopbygningen af Ukraine skal også ledsages af et arbejde for at fremme lokalt demokrati, der er baseret på stærke partnerskaber med lokale og regionale myndigheder i Den Europæiske Union.
En decentraliseret genopbygningsproces vil også give ukrainerne et fremtidsperspektiv i deres land og dermed begrænse yderligere migrationsstrømme.
Samtidig fordømmer RU hindringer for, at ukrainske borgere kan migrere, og anmoder om, at Rådets direktiv 2001/55/EF (2) om midlertidig beskyttelse hurtigst muligt revideres med henblik på at give flygtninge en opholdsgaranti på mere end tre år;
6. mener, at støtten til ukrainske flygtninge bør anspore til at gennemføre en reform af EU's migrations- og asylsystem baseret på solidaritet, incitamenter for en retfærdig byrdefordeling, respekt for de grundlæggende rettigheder og beskyttelse af de ydre grænser.
En sådan reform er endnu mere presserende i lyset af, at de skyhøje fødevarepriser overalt i verden kan sætte gang i en strøm af migranter til EU's byer og regioner;
7. understreger, at de lokale og regionale myndigheder også er ramt af de voldsomt stigende energiregninger for offentlige tjenester og inflationens indvirkning på offentlige indkøb og lønninger.
De lokale og regionale myndigheder skal betragtes som aktive partnere i energisparekampagner, i nye projekter for produktion af vedvarende energi og i beredskabsplanerne i tilfælde af energiafbrydelser, således at der indtænkes lokale forhold og løsninger på tværs af grænser.
Udvalget peger desuden på potentialet i lokal produktion af vedvarende energi med det formål at diversificere EU's energimiks og mindske vores afhængighed af tredjelande.
Udvalget tilskynder til, at EU's finansieringsordninger og regler for offentlige indkøb og statsstøtte justeres, så lokale investeringsplaner også kan gennemføres i tider med høj inflation;
8. opfordrer EU-institutionerne og medlemsstaterne til at iværksætte ekstraordinære foranstaltninger for at støtte de lokale og regionale myndigheder i deres indsats for at afbøde energikrisens virkninger for husholdninger, sårbare lokalsamfund og lokale små og mellemstore virksomheder og holde de offentlige tjenester i gang, herunder ved at tildele dem en del af skatteindtægterne fra energiselskabernes ekstraordinært store fortjenester;
9. opfordrer Kommissionen til med det samme at foreslå et prisloft gældende i hele EU på al import af gas til Den Europæiske Union og til at bakke op om, at gaspriserne afkobles fra energipriserne, hvilket vil hjælpe med til at mindske inflationspresset;
(2)
Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf (EFT L 212 af 7.8.2001, s. 12).